295 REACTII Share Tweet Whatsapp Linkedin Google

Un băiat s-a electrocutat în parcul Herăstrău. Are arsuri pe 90 la sută din corp. Martorii spun că s-a făcut un arc electric de 10 metri. Un banal selfie a dus la situația asta. Un selfie și o traversare a unui pod pe care sute de oameni o fac zilnic.

Bucureștenii știu locul. E capătul parcului Herăstrău și cei care ies la plimbare trec pe un pod de cale ferată, unde se află și linia de înaltă tensiune care alimentează trenurile. Nu poți să treci dintr-o parte într-alta a parcului decât dacă treci pe podul cu pricina. Un loc care nu ar trebui să fie accesibil pietonilor, dar el este de ani buni.

De la accidentul de atunci a trecut o săptămână. Nu mai știu care este soarta copilului. Presa nu mai urmărește astfel de cazuri. Le consemnează și viața o împinge mai departe. Până la următorul caz.

Și, acum, hai să vă arat ceva. De ce zic că va fi un caz următor? Pentru că locul cu pricina este neîngrădit și folosit al liber de bucureșteni de 20 de ani. Nici acum nu va fi o mare diferență pentru că nimeni nu gândește cinci metri mai departe. La propriu.

Un prieten a fost acolo acum câteva zile. O să vă arat fotografiile. Oamenii sunt siliți să meargă pe podul CFR, deși o podișcă de cinci metri ar rezolva situația. Lacul nu are acolo o lățime mai mare de câțiva metri.

Nu vă lăsați înșelați de avertismentele de electrocutare. Au fost puse de CFR după accident. ProTV a demonstrat asta. Veți vedea acolo că nu este singurul caz.

Priviți cu atenție. O investiție de câteva mii de euro rezolva situația. Un pod de fier, o punte de lemn, o scară de sfoară, toate i-ar putea determina pe oameni să nu mai meargă pe podul ucigaș, ci pe sub acesta.

Când primăriile din București cheltuiesc milioane de euro pe panseluțe, borduri și pergole, nimeni nu s-a îndeletnicit să facă un pod care chiar este util. Asta face diferența dintre o administrație care chiar înțelege orașul și are grijă de cetățenii săi și una care ani de zile este pusă pe șmen.

Și, nu știu de ce, am sentimentul că dacă ar fi fost ceva de furat la mica podișcă din Herăstrău, până acum ar fi fost măcar de mărimea pasajului Basarab.